**Mugur de lumină**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De-aș fi o rază care se strecoară

În liniștea pădurii, mi-aș dori

Un mugur să ating întâia oară

Și-n el s-aprind voința de-a trăi.

Să fie gazdă el, luminii mele,

Să mă îmbrace-n verdele opal

Pe care l-am văzut lucind în stele

Și-mi pare învelișul ideal.

Aș fi, în frunza care se va naște,

Puterea vieții-adusă din neant,

Aidoma luminii dintr-un Paște

Ori din credința unui vechi atlant.

În zilele toride ale verii,

Aș fi, în nemișcarea ei, un dans

Ce-i va reda speranța adierii

În viața pân-la ultimul balans.

Iar de va fi aceasta de-ndurare,

De fericire până la sfârșit,

I-aș cere, desprinzându-mă, iertare

Când va cădea, cu ea că n-am murit.